Mynbou: Afleggingsbloedblad duur voort - Solidariteit WêreldSolidariteit Wêreld
Tuis › Nuuskantoor › Mynbou: Afleggingsbloedblad duur voort
Mynbou: Afleggingsbloedblad duur voort
Woensdag | 22 Januarie | 2020
Solidariteit maan die regering en Departement van Minerale Bronne en Energie om dringend in die bestaande mynbousektor in te gryp om sodoende verdere werksverliese hok te slaan.
“Alhoewel maatskappye verlaagde plaaslike en internasionale kommoditeitspryse gepaard met verhoogde produksie kostes voorhou as redes vir aflegging, betwis Solidariteit die mening dat aflegging die enigste uitweg is. Solidariteit is bekommerd oor die verdere styging in werkloosheid in ’n bedryf wat reeds deur werkloosheid geteister word, en die vakbond is ook besorg oor die verdere impak wat dit op die mynbou gemeenskappe kan hê. Ons doen ’n beroep op werkgewers om alle werknemers se werk te beskerm,” sê Riaan Visser, Adjunkhoofsekretaris van Mynbou, Landbou en Sement by Solidariteit.
Na ’n rampspoedige 2019 in die mynbousektor ontvang Solidariteit weereens kennisgewing van aflegging in hierdie bedryf, wat tot 2 488 werknemers by Western Chrome Mines (WCM) en Eastern Chrome Mines (ECM) kan affekteer.
Solidariteit sal sy lede tydens die afleggingsproses bystaan. “Die regering moet kennis neem van die soveelste aanduiding dat die mynbousektor se inkrimping steeds voortduur, en dat verdere werksverliese hokgeslaan moet word,” maan Visser.
Konsultasiedatums met Samancor sal bevestig word. “Solidariteit sal alles in sy vermoë doen om te verseker dat ons lede se belange beskerm word en die impak van die afleggings sover moontlik beperk word. Na die “afleggingsbloedbad” van 2019 in die Suid-Afrikaanse mynboudedryf wat duisende werkers werkloos gelaat het, skep hierdie nuutste aankondiging deur Samancor geen goeie verwagting vir 2020 nie,” sluit Visser af.